O territorio de Sudafrica tien bellos d'os más antigos chacimientos paleoantropolochicos conoixitos dica hue, con Kenia y Etiopia. Asinas, en 1924 se i trobó un cranio fosil d'un nin d'a especie Australopithecus africanus, dito o Nin de Taung, a man d'a localidat de Taung, en a Provincia d'o Norueste, encara que a comunidat scientifica no aceptó a valideza d'o fósil dica os anyos 1950.[5] Fa 3 milions d'anyadas, l'actual territorio sudafricán yera ocupato por bellos grupos d'Australopithecus, seguntes as troballas feitas en as espelungas de Sterkfontein y Kromdraai. Istos grupos de prehominidos fuoron succeditos por chents d'o chenero Homo, encluyendo-ie Homo habilis, Homo ergaster y hombres mudernos (Homo sapiens). D'os Homo habilis destacan os chacimientos de Sterkfontein (datato en 3,3 milions d'anyadas d'antiguidat), Swartkrantz, Drimolen u Kromdal.[6] En a provincia de KwaZulu-Natal (espelunga Border) se i troboron os más antigos vestichios dica hue d'o emplego de tecnolochía asociata a humans mudernos, datata alto u baixo en 195.000 anyadas.[7]